Vrou van Limpopo is SA se boerewors-kampioenChampionship Boerewors-wenner, Queen Mathebula (Foto: Verskaf) ŉ 32-jarige vrou van Malamulele in Limpopo is Woensdag ná vele probeerslae as die land se boerewors-kampioen aangewys. Queen Matebula het al drie keer vantevore vir die Shoprite/Checkers Championship Boerewors-kompetisie ingeskryf, en het hierdie jaar uiteindelik met die prys weggestap. “Ek voel baie bevoorreg om deel te kon wees van hierdie gewaardeerde kompetisie, én dat ek dit tot die einde kon maak,” het Matebula in ŉ verklaring gesê. Sy het nie net met die titel as SA se boerewors-kampioen weggestap nie, maar het ook ŉ splinternuwe Toyota Hilux gewen. Die ander finaliste, James Lebepe en Moses Mathebula, het geskenkpakke van verskeie borge af ontvang. Mathebula is aangewys as 2017 se Shoprite/Checkers Championship Boerewors-wenner, ná ŉ rugbywedstryd vir liefdadigheid tussen voormalige SA-spelers en huidige SA-rugbykampioene. In hierdie wedstryd het die ‘Braai Legends’, onder leiding van Bakkies Botha, die ‘Braai Champs’, wat deur Stephan Dippenaar gelei is, aangevat. Bakkies Botha draf uit vir die ‘Braai Legends’ (Foto: Verskaf) Championship Boerewors-resepte moet voldoen aan tradisionele boerewors-vereistes. Dit moet ten minste 90% vleis bevat, ’n goeie kombinasie tradisionele boereworsspeserye hê, en dit mag nie spek, blatjang, peri-peri, kerrie, tamatiesous, soetrissies, parmesaankaas of brandrissies bevat nie. Mathebula se Championship Boerewors sal vanaf Vrydag, 15 September in enige Shoprite of Checkers beskikbaar wees om te koop.